Nylon Union

Nylon Union je slovenská hudobná skupina, ktorá vznikla v Bratislave na prelome tisícročí a pohybuje sa na pomedzí žánrov ako post-rock, shoegaze a elektronická hudba. Kapela debutovala v roku 2001 s nahrávkou Oxeyed EP, ktorá vzbudila pozornosť aj za hranicami Slovenska – ocenil ju napríklad legendárny britský DJ John Peel z BBC Radio 1. Zakladajúcim členom a hlavnou tvorivou silou skupiny je spevák, gitarista a skladateľ Richard Imrich, ktorý spolupracoval s rôznymi hudobníkmi a producentmi.

 História 
Skupina pôvodne fungovala ako trio v zložení Richard Imrich (gitara, spev), Martin Turzík (basová gitara) a Matúš Homola (bicie, trúbka), no po krátkom období aktívnej činnosti sa jej členovia rozišli a venovali sa iným projektom, ako napríklad Autumnist. Napriek tomu Nylon Union pokračovali vo vydávaní hudby, často s dlhšími prestávkami medzi albumami. Ich prvý plnohodnotný album Sine Sine vyšiel v roku 2013 pod vydavateľstvom Deadred Records a zachytáva rané obdobie tvorby kapely, kombinujúc gitarové plochy s dream-popovými a post-rockovými prvkami.

Neskôr sa tvorba Nylon Union posunula k experimentálnejším polohám a jediným aktívnym členom ostáva Richard Imrich. Album Undisclosed Grounds (2018) priniesol abstraktnejšie kompozície s vrstvami gitarových textúr a syntetických zvukov, zatiaľ čo Into Waters Islands Dreams and Creatures Come (2019) pokračoval v minimalistickom a atmosférickom duchu. V tom istom roku vyšiel singel Waver (2019), na ktorom sa podieľali aj pôvodní členovia Martin Turzík a Matúš Homola. Album Words and Waves (2023), vydaný pod značkou Vlna Records, predstavuje návrat k melódiám a art popu. Na textoch spolupracoval Richard Imrich s básnikom a prozaikom Petrom Šulejom a v skladbe Rotácie ticha sa objavil aj text vygenerovaný neurónovou sieťou od Zuzany Husárovej. Produkciu zastrešili Erik Horák a Lukáš Zdurienčík, čím album získal moderný, organický zvuk, ktorý získal pozitívne ohlasy aj v zahraničí, napríklad v médiách ako KEXP či Louder Than War. 

V roku 2025 vyšiel piaty album Defragment Us (2025), ktorý sa ešte viac posúva k art-popu. Richard Imrich spolu s producentami Erikom Horákom a Lukášom Zdurienčíkom využili okrem psychedélie s jemným nádychom shoegaze aj produkciu typickú pre breakbeat, synthpop, Motown sound či archaický skiffle. Na viacerých skladbách účinkujú hosťujúci basgitarista Michal Šelep a bubeník Tomáš Hríbik. Kľúčovú úlohu majú na albume Defragment Us texty, ktoré podobne ako na predchádzajúcom albume Words And Waves, vznikali v spolupráci s Petrom Šulejom. Okrem osobných i spoločenských tém, ktoré sú kritikou súčasného fragmentovaného sveta plného globálnych kríz sa v textoch objavujú často v humornom kontexte aj viaceré fragmenty pop kultúry, odkazy na pesničky, filmy, knihy či spoločenské udalosti. Súčasťou textov na obale vinylovej verzie albumu je zoznam referencií štylizovaných do podoby vedeckých publikácií, ktoré vytvárajú metadátovú rovinu albumu.

 Hudobný štýl 
Nylon Union sú známi svojím nekonvenčným prístupom k hudbe, spájaním živých nástrojov s elektronikou a vrstvením zvukových plôch. Aj keď kapela momentálne nevystupuje naživo, jej tvorba si udržiava kultový status v rámci slovenskej alternatívnej scény a rezonuje aj na medzinárodnej úrovni.

 Diskografia 
 Oxeyed EP (2001)
 Sine Sine (2013)
 Undisclosed Grounds (2018)
 Into Waters Islands Dreams and Creatures Come (2019)
 Waver (singel, 2019)
 Words and Waves (2023)
 Defragment Us (2025)

 Referencie 

 Externé odkazy 
 Oficiálna stránka na Bandcamp
 Deadred Records – Nylon Union

Kategória:Slovenské hudobné skupiny
Kategória:Post-rock